Det kommer til at skæppe i kassen hos operatørerne, hvis de kan få flere mennesker til at tage i bussen i Aalborg. Inspirationen er hentet i Sverige. Nordjyllands Trafikselskab har valgt at lave en aftale med busselskaberne Arriva og City-Trafik, der giver kontant belønning for flere passagerer. Det skriver Arrivas interne koncernavis. - Det er utroligt inspirerende, at vi nu skal til at arbejde målrettet på at få flere til at tage bussen. Det gør det langt mere interessant for os at drive forretning i Aalborg, siger Arrivas busdirektør for Vestdanmark, Peter Junge. Tidligere er operatørerne blevet betalt efter omfanget af kørslen, altså hvor mange busser der kører. Den model gør det reelt til en god forretning at køre med tomme busser, og derfor har operatørerne efterlyst modeller, hvor der er penge i at få flere passagerer. Modellen er brugt med succes i den svenske by Helsingborg.//ritzau
Nordjyllands Trafikselskab begynder at belønne selskaber for at få flere passagerer i busserne.